પોતાના જીવનના દરેક તબક્કાઓમાં દરેક સ્ત્રી કંઈક ને કંઈક જતુ કરે છે. ભારતીય સ્ત્રી હંમેશા પોતાનું જીવન બીજા માટે જીવીને વધારે સંતોષ મેળવતી હોય છે. જેમકે ઘરમાં કોઈ વ્યક્તિ બીમાર પડે તો તેની સેવા માટે કાઈપણ કરી છુટવા તત્પર બની જાય છે. અને ત્યારે તે પોતાના શરીર સમું પણ નથી જોતી. પરંતુ જયારે પોતે બીમાર પડે છે ત્યારે પોતાની દવા લેવા જવાની પણ દરકાર નથી કરતી. આમ તેનું જીવન કોઈક બીજી વ્યક્તિઓની સેવા કરવા માટે જ સર્જાયેલું છે તેવું જ તેનું ઘડતર થયું હોય છે, સ્ત્રીને બીજા માટેજ જીવતા શીખવવામાં આવતું હોય છે અને પરિણામે પુરુષ કરતા સ્ત્રી ઉમરમાં મોટી વહેલી દેખાવા માંડે છે કારણકે સ્ત્રીઓ પોતાની જાત માટે લગભગ ક્યારેય વધારે વિચાર નથી કરતી, બહુ બહુ તો પોતાનો દેખાવ અને વજન બાબતે વધારે ધ્યાન આપે છે પરંતુ પોતાની તંદુરસ્તીની બાબતમાં થોડી કેરલેસ હોય છે.